CELEX: 32009D0890
Language: el
Date: 2009-11-30 00:00:00
Title: 2009/890/ΕΚ: Απόφαση του Συμβουλίου, της 30ής Νοεμβρίου 2009 , για τη χορήγηση μακροοικονομικής χρηματοδοτικής συνδρομής στην Αρμενία

5.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 320/3
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 30ής Νοεμβρίου 2009
   για τη χορήγηση μακροοικονομικής χρηματοδοτικής συνδρομής στην Αρμενία
   (2009/890/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Μετά από διαβούλευση με την Οικονομική και Δημοσιονομική Επιτροπή,
   Εκτιμώντας τα ακόλουθα:
   
               (1)
            
            
               Οι σχέσεις μεταξύ της Αρμενίας και της Ευρωπαϊκής Ένωσης (ΕΕ) αναπτύσσονται εντός του πλαισίου της Ευρωπαϊκής Πολιτικής Γειτονίας. Η Ευρωπαϊκή Ένωση και η Αρμενία συμφώνησαν στις 14 Νοεμβρίου 2006 σε σχέδιο δράσης στο πλαίσιο της Ευρωπαϊκής Πολιτικής Γειτονίας, στο οποίο εντοπίζονται οι μεσοπρόθεσμες προτεραιότητες στις σχέσεις ΕΕ-Αρμενίας και οι σχετικές πολιτικές που αναμένεται να οδηγήσουν σε βαθύτερη οικονομική ολοκλήρωση. Το πλαίσιο των σχέσεων ΕΕ-Αρμενίας ενισχύεται με τη νεοδρομολογηθείσα Ανατολική Εταιρική Σχέση.
            
         
               (2)
            
            
               Από το δεύτερο εξάμηνο του 2008, η αρμενική οικονομία πλήττεται όλο και περισσότερο από την οικονομική κρίση με μείωση της παραγωγής, υποχώρηση των δημοσιονομικών εσόδων και αύξηση των αναγκών εξωτερικής χρηματοδότησης.
            
         
               (3)
            
            
               Η οικονομική προσαρμογή και ανάκαμψη της Αρμενίας υποστηρίζεται από τη χρηματοδοτική συνδρομή του Διεθνούς Νομισματικού Ταμείου (ΔΝΤ). Τον Μάρτιο του 2009, οι αρχές της Αρμενίας κατέληξαν σε συμφωνία Stand-By με το ΔΝΤ, ύψους 540 εκατ. USD, για τη στήριξη της αρμενικής οικονομίας προκειμένου να επιτευχθεί η αναγκαία προσαρμογή λόγω της οικονομικής κρίσης.
            
         
               (4)
            
            
               Μετά από περαιτέρω επιδείνωση της οικονομικής κατάστασης και την αναγκαία επανεξέταση των υποκείμενων οικονομικών παραδοχών του προγράμματος, καθώς λόγω των υψηλότερων αναγκών εξωτερικής χρηματοδότησης, επιτεύχθηκε συμφωνία μεταξύ της Αρμενίας και του ΔΝΤ για αύξηση των πόρων του ΔΝΤ κατά 250 εκατ. USD, η οποία εγκρίθηκε στις 22 Ιουνίου 2009 από το διοικητικό συμβούλιο του ΔΝΤ.
            
         
               (5)
            
            
               Η Κοινότητα σκοπεύει να χορηγήσει το 2009 και το 2010, στο πλαίσιο του Ευρωπαϊκού Μηχανισμού Γειτονίας και Εταιρικής Σχέσης (ΕΜΓΕΣ), επιχορηγήσεις συνολικού ύψους 32 εκατ. EUR για τη στήριξη του προϋπολογισμού.
            
         
               (6)
            
            
               Η Αρμενία ζήτησε πρόσθετη κοινοτική μακροοικονομική χρηματοδοτική συνδρομή λόγω επιδείνωσης της οικονομικής κατάστασης και των προοπτικών.
            
         
               (7)
            
            
               Δεδομένου ότι παραμένει χρηματοδοτικό κενό στο ισοζύγιο πληρωμών το 2010, η χορήγηση μακροοικονομικής χρηματοδοτικής συνδρομής κρίνεται ως ενδεδειγμένη απάντηση στο αίτημα της Αρμενίας υπό τις παρούσες εξαιρετικές συνθήκες για τη στήριξη της οικονομικής σταθεροποίησης, σε συνδυασμό με το τρέχον πρόγραμμα του ΔΝΤ. Η παρούσα χρηματοδοτική συνδρομή αναμένεται επίσης να συμβάλει στη μείωση των δημοσιονομικών χρηματοδοτικών αναγκών.
            
         
               (8)
            
            
               Προκειμένου να διασφαλισθεί η αποτελεσματική προστασία των οικονομικών συμφερόντων της Κοινότητας σε σχέση με την παρούσα μακροοικονομική χρηματοδοτική συνδρομή, είναι απαραίτητο να ληφθούν από την Αρμενία τα κατάλληλα μέτρα πρόληψης και καταπολέμησης της απάτης, της διαφθοράς και όλων των παρατυπιών που συνδέονται με τη συνδρομή αυτή καθώς και να προβλεφθούν έλεγχοι από την Επιτροπή και λογιστικοί έλεγχοι από το Ελεγκτικό Συνέδριο.
            
         
               (9)
            
            
               Η αποδέσμευση της παρούσας μακροοικονομικής χρηματοδοτικής συνδρομής δεν θίγει τις εξουσίες της αρμόδιας για τον προϋπολογισμό αρχής.
            
         
               (10)
            
            
               Η Επιτροπή θα πρέπει να διαχειρίζεται τη συνδρομή αυτή σε διαβούλευση με την Οικονομική και Δημοσιονομική Επιτροπή.
            
         
               (11)
            
            
               Η συνθήκη δεν προβλέπει, για την έκδοση της παρούσας απόφασης, εξουσίες άλλες από εκείνες του άρθρου 308,
            
         ΑΠΟΦΑΣΙΖΕΙ:
   Άρθρο 1
   1.   Η Επιτροπή θέτει στη διάθεση της Αρμενίας μακροοικονομική χρηματοδοτική συνδρομή με τη μορφή δανειοδοτικής διευκόλυνσης και επιχορήγησης, για τη στήριξη της οικονομικής σταθεροποίησης της Αρμενίας και την κάλυψη των δημοσιονομικών της αναγκών και των αναγκών που αφορούν το ισοζύγιο πληρωμών, οι οποίες προσδιορίζονται στο τρέχον πρόγραμμα του ΔΝΤ.
   2.   Η συνιστώσα «δάνειο» της συνδρομής αυτής αφορά κεφάλαιο μέγιστου ύψους 65 εκατ. EUR, με μέγιστη διάρκεια 15 ετών. Προς τον σκοπό αυτό, η Επιτροπή εξουσιοδοτείται να δανεισθεί τους αναγκαίους πόρους εξ ονόματος της Κοινότητας.
   3.   Η συνιστώσα «επιχορήγηση» της παρούσας συνδρομής ανέρχεται σε 35 εκατ. EUR.
   4.   Η Επιτροπή διαχειρίζεται την εκταμίευση της χρηματοδοτικής συνδρομής της Κοινότητας, σε στενή συνεργασία με την Οικονομική και Δημοσιονομική Επιτροπή και κατά τρόπο συνεπή προς τις επιτευχθείσες συμφωνίες ή μνημόνια μεταξύ του ΔΝΤ και της Αρμενίας.
   5.   Η χρηματοδοτική συνδρομή της Κοινότητας διατίθεται για δύο έτη, αρχής γενομένης από την πρώτη μέρα μετά την έναρξη ισχύος του μνημονίου συμφωνίας που αναφέρεται στο άρθρο 2 παράγραφος 1. Ωστόσο, εάν το απαιτούν οι περιστάσεις, η Επιτροπή μπορεί να αποφασίσει, μετά από διαβούλευση με την Οικονομική και Δημοσιονομική Επιτροπή, να παρατείνει την περίοδο διαθεσιμότητας της ενίσχυσης κατά ένα έτος, το πολύ.
   Άρθρο 2
   1.   Η Επιτροπή συμφωνεί με τις αρχές της Αρμενίας, μετά από διαβούλευση με την Οικονομική και Δημοσιονομική Επιτροπή, τους όρους οικονομικής πολιτικής από τους οποίους εξαρτάται η κοινοτική χρηματοδοτική συνδρομή και οι οποίοι πρόκειται να καθορισθούν σε μνημόνιο συμφωνίας και σε συμφωνίες επιχορήγησης και δανειοδότησης. Οι όροι συνάδουν με τις συμφωνίες ή μνημόνια μεταξύ του ΔΝΤ και της Αρμενίας. Οι λεπτομερείς χρηματοδοτικοί όροι της συνδρομής καθορίζονται στις συμφωνίες επιχορήγησης και δανειοδότησης που θα συναφθούν μεταξύ της Κοινότητας και των αρχών της Αρμενίας.
   2.   Κατά την υλοποίηση της κοινοτικής χρηματοδοτικής συνδρομής, η Επιτροπή ελέγχει την καταλληλότητα των χρηματοδοτικών ρυθμίσεων, των διοικητικών διαδικασιών και των μηχανισμών εσωτερικού και εξωτερικού ελέγχου της Αρμενίας που έχουν σχέση με την εν λόγω συνδρομή.
   3.   Η Επιτροπή ελέγχει σε τακτά διαστήματα εάν οι οικονομικές πολιτικές της Αρμενίας είναι σύμφωνες με τους στόχους της κοινοτικής συνδρομής και εάν πληρούνται ικανοποιητικά οι συμφωνημένοι όροι οικονομικής πολιτικής. Στο πλαίσιο αυτό, η Επιτροπή συντονίζεται στενά με το ΔΝΤ και την Παγκόσμια Τράπεζα και, εφόσον απαιτείται, με την Οικονομική και Δημοσιονομική Επιτροπή.
   Άρθρο 3
   1.   Η κοινοτική χρηματοδοτική συνδρομή διατίθεται από την Επιτροπή στην Αρμενία σε δύο δόσεις, με την επιφύλαξη των όρων της παραγράφου 2. Το ύψος των δόσεων καθορίζεται στο μνημόνιο συμφωνίας.
   2.   Η Επιτροπή αποφασίζει για την εκταμίευση των δόσεων που εξαρτάται από την ικανοποιητική υλοποίηση των όρων οικονομικής πολιτικής που έχουν συμφωνηθεί στο μνημόνιο συμφωνίας και συμφωνεί με τους όρους της συνδρομής που έχουν συμφωνηθεί στις συμφωνίες επιχορήγησης και δανειοδότησης. Η εκταμίευση της δεύτερης δόσης πραγματοποιείται τουλάχιστον τρεις μήνες μετά την εκταμίευση της πρώτης δόσης.
   3.   Τα κοινοτικά κονδύλια καταβάλλονται στην Κεντρική Τράπεζας της Αρμενίας. Με την επιφύλαξη διατάξεων που πρόκειται να συμφωνηθούν στο μνημόνιο συμφωνίας, συμπεριλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, το αντίστοιχο ποσό των κονδυλίων αυτών σε τοπικό νόμισμα δύναται να μεταβιβασθεί στο Υπουργείο Οικονομικών της Αρμενίας, ως τελικό αποδέκτη.
   Άρθρο 4
   1.   Οι δανειοληπτικές και δανειοδοτικές πράξεις διενεργούνται σε ευρώ με την ίδια τοκοφόρο ημερομηνία και δεν συνεπάγονται για την Κοινότητα ούτε μεταβολή διάρκειας, ούτε συναλλαγματικό κίνδυνο ή κίνδυνο επιτοκίου, ή οποιοδήποτε άλλο εμπορικό κίνδυνο.
   2.   Η Επιτροπή λαμβάνει τα απαραίτητα μέτρα, κατόπιν αιτήματος της Αρμενίας, ώστε να περιληφθεί ρήτρα πρόωρης αποπληρωμής στους όρους του δανείου και να δύναται να εφαρμοσθεί η ρήτρα αυτή.
   3.   Κατόπιν αιτήματος της Αρμενίας, και εφόσον οι περιστάσεις επιτρέπουν τη βελτίωση του επιτοκίου του δανείου, η Επιτροπή μπορεί να αναχρηματοδοτήσει το σύνολο ή μέρος των αρχικών της ληφθέντων δανείων ή να αναδιαρθρώσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναδιάρθρωσης διενεργούνται υπό τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των οικείων δανείων, ούτε την αύξηση του υπολοίπου κεφαλαίου που οφείλεται κατά την ημερομηνία διεξαγωγής των πράξεων αυτών.
   4.   Το σύνολο των πραγματοποιούμενων εξόδων της Κοινότητας που συνδέονται με τις δανειοληπτικές και τις δανειοδοτικές πράξεις που περιλαμβάνονται στην παρούσα απόφαση βαρύνουν την Αρμενία.
   5.   Η Οικονομική και Δημοσιονομική Επιτροπή ενημερώνεται για εξελίξεις στις πράξεις που αναφέρονται στις παραγράφους 2 και 3.
   Άρθρο 5
   Η παρούσα κοινοτική χρηματοδοτική συνδρομή υλοποιείται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1), και τους κανόνες εφαρμογής του (2). Ειδικότερα, το μνημόνιο συμφωνίας και οι συμφωνίες επιχορήγησης και δανειοδότησης που θα συμφωνηθούν με τις αρχές της Αρμενίας προβλέπουν κατάλληλα μέτρα από την Αρμενία για την πρόληψη και την καταπολέμηση της απάτης, της διαφθοράς και οποιασδήποτε άλλης παρατυπίας σε σχέση με την παρούσα συνδρομή. Προβλέπουν επίσης την πραγματοποίηση ελέγχων από την Επιτροπή, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), υπό μορφή επιτόπιων ελέγχων και επιθεωρήσεων, καθώς και λογιστικών ελέγχων από το Ελεγκτικό Συνέδριο, κατά περίπτωση, επιτόπιων.
   Άρθρο 6
   Η Επιτροπή υποβάλλει, κατ’ έτος, έως τις 31 Αυγούστου έκθεση στο Ευρωπαϊκό Κοινοβούλιο και το Συμβούλιο, που περιλαμβάνει αξιολόγηση της εφαρμογής της παρούσας απόφασης κατά το προηγούμενο έτος. Η έκθεση παρουσιάζει τη σχέση μεταξύ των όρων πολιτικής όπως καθορίζονται σε μνημόνιο συμφωνίας σύμφωνα με το άρθρο 2 παράγραφος 1, των τρεχουσών οικονομικών και δημοσιονομικών επιδόσεων της Αρμενίας, και της απόφασης της Επιτροπής να εκταμιεύσει τη δόση της συνδρομής.
   Άρθρο 7
   Η παρούσα απόφαση παράγει αποτελέσματα από την ημέρα της δημοσίευσης στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 30 Νοεμβρίου 2009.
      
         
            Για το Συμβούλιο
         
         
            Η Πρόεδρος
         
         B. ASK
         
      
   
   
      (1)  ΕΕ L 248 της 16.9.2002, σ. 1.
   
      (2)  Κανονισμός (ΕΚ, Ευρατόμ) αριθ. 2342/2002 της Επιτροπής, (ΕΕ L 357 της 31.12.2002, σ. 1).